Teknisk justering af den finansielle ramme for 2018 på grundlag af udviklingen i BNI (ENS 2010) (artikel 6 i Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020) ajourfører og erstatter meddelelse COM(2017)220 final

1.Indledning

Den 24. maj 2017 vedtog Kommissionen en meddelelse fra Kommissionen til Rådet og Europa-Parlamentet om en teknisk justering af den finansielle ramme for 2018 på grundlag af udviklingen i BNI (ENS 2010). Efter at Rådets forordning (EU, Euratom) 2017/1123 om ændring af forordning (EU, Euratom) nr. 1311/2013 om fastlæggelse af den flerårige finansielle ramme ("FFR") for årene 2014-2020 trådte i kraft den 14. juli 2017 som følge af midtvejsgennemgangen/-revisionen, bør tallene i meddelelsen af 24. maj 2017 i forbindelse med reserven til nødhjælp og fleksibilitetsinstrumentet ajourføres af hensyn til gennemsigtigheden. Denne meddelelse ajourfører og erstatter derfor meddelelsen af 24. maj 2017.

Justeringerne af tallene i denne meddelelse er en direkte følge af ændringen af FFR-forordningen ved forordning (EU, Euratom) 2017/1123 og afviger ikke fra bestemmelserne i artikel 6, stk. 4, i FFR-forordningen, i henhold til hvilke der ikke foretages andre tekniske justeringer end dem, der er nævnt i artikel 6, stk. 1, hverken i løbet af året eller efterfølgende.

FFR-forordningen som ændret ved Rådets forordning (EU, Euratom) 2015/623 af 21. april 2015 og som justeret i den tekniske justering for 2017 indeholder en tabel over den finansielle ramme for EU-28 for perioden 2014-2020 udtrykt i 2011-priser (tabel 1).

I henhold til artikel 6, stk. 1, i FFR-forordningen foretager Kommissionen forud for budgetproceduren for regnskabsåret n+1 hvert år en teknisk justering af den flerårige finansielle ramme (FFR) på grundlag af udviklingen i EU's bruttonationalindkomst (BNI) og i priserne og underretter Rådet og Europa-Parlamentet om resultaterne. Med hensyn til priserne fastsættes udgiftslofterne i løbende priser ved brug af den faste årlige deflator på 2 %, som er fastsat i artikel 6, stk. 2, i FFR-forordningen. Denne meddelelse omfatter de senest foreliggende økonomiske prognoser hvad angår udviklingen i BNI.

Kommissionen beregner samtidig den margen, der er til rådighed under loftet for egne indtægter, der er fastsat i overensstemmelse med afgørelse 2007/436/EF, Euratom, det absolutte beløb for margenen til uforudsete udgifter som omhandlet i artikel 13, den samlede margen for betalinger som omhandlet i artikel 5 og den samlede margin for forpligtelser som omhandlet i artikel 14 i FFR-forordningen.

Den 16. oktober 2016 trådte den nye afgørelse om egne indtægter fra 2014 ("afgørelsen fra 2014") i kraft med tilbagevirkende kraft fra og med 2014. Med ikrafttrædelsen af afgørelsen fra 2014 kan lofterne over egne indtægter og loftet for forpligtelsesbevillinger tilpasses til de nye BNI-data i henhold til det europæiske national- og regionalregnskabssystem (ENS 2010). Det maksimale beløb i egne indtægter er nu fastsat til 1,20 % af BNI (mod tidligere 1,23 %) og det maksimale beløb i forpligtelser til 1,26 % af BNI (mod tidligere 1,29 %).

Formålet med denne meddelelse er at forelægge Rådet og Europa-Parlamentet resultatet af de tekniske justeringer (EU-28) for regnskabsåret 2018 i henhold til artikel 6 i FFR-forordningen.

2.Justering af tabellerne over den flerårige finansielle ramme (bilag - tabel 1-2)

Tabel 1 viser den finansielle ramme for EU-28 i 2011-priser som omfattet af bilag I til FFR-forordningen og justeret i henhold til artikel 5.

Tabel 2 viser den finansielle ramme for EU-28 justeret for 2018 (dvs. i løbende priser). Den finansielle ramme udtrykt i procent af BNI er opdateret med de senest foreliggende økonomiske prognoser (forår 2017) og langsigtede fremskrivninger og er justeret i henhold til artikel 5 i FFR-forordningen.

2.1.Det samlede tal for BNI

Sammenlignet med den tekniske justering for 2017 registreres tallene for BNI nu i henhold til ENS 2010 i stedet for ENS 95.

BNI for 2018 udgør ifølge de senest foreliggende prognoser 15 704 241 mio. EUR i løbende priser for EU-28. I henhold til artikel 6, stk. 4, i FFR-forordningen foretages der ikke andre tekniske justeringer for det pågældende år, hverken i løbet af regnskabsåret eller i følgende regnskabsår i form af efterfølgende korrektioner. Det kan til orientering oplyses, at den ajourførte BNI i henhold til ENS 2010 er på 13 977 179 mio. EUR for 2014, 14 641 031 mio. EUR for 2015, 14 764 598 mio. EUR for 2016 og 15 168 167 mio. EUR for 2017. Af samme årsag justeres loftet for egne indtægter på 1,20 % af BNI (ENS 2010) kun fra og med 2018 i tabellen over den flerårige finansielle ramme i bilaget. For 2017 og tidligere år er loftet for egne indtægter på 1,23 % af BNI baseret på ENS 95.

2.2.Hovedresultaterne af den tekniske justering af den flerårige finansielle ramme for 2018

Det samlede loft for forpligtelsesbevillinger for 2018 (159 514 mio. EUR) svarer til 1,02 % af BNI.

Det tilsvarende samlede loft for betalingsbevillinger (154 565 mio. EUR) svarer til 0,98 % af BNI. Hvis de seneste økonomiske prognoser lægges til grund, er der en resterende margen på 1,20 % under loftet for egne indtægter, som udgør 33 886 mio. EUR (0,22 % af BNI for EU-28).

3.Den samlede margen for betalinger (GMP)

I henhold til artikel 5 i FFR-forordningen justerer Kommissionen betalingsloftet for årene 2015-2020 opad med et beløb svarende til differencen mellem de gennemførte betalinger og FFR-betalingsloftet for året n-1. Enhver justering opad modregnes af en tilsvarende nedsættelse af betalingsloftet for året n-1 i faste 2011-priser.